NaiveNeuron/SloPal huggingface dataset:
P. Hrušovský, predseda NR SR: (2004-08-24):
(Hlasovanie.) 117 prítomných, 114 za, 1 proti, 2 sa zdržali. Konštatujem, že sme schválili uznesenie o nastúpení náhradníkov na zaniknuté mandáty. Ďakujem pánovi predsedovi výboru. Poprosím teraz náhradníkov Katarínu Tóthovú, Jána Cupera, Györgya Juhásza, Józsefa Kvardu, Jaroslava Ivanča, Jána Bielika a Petra Oremusa, aby sa dostavili do rokovacej sály, pristúpime k zloženiu sľubu poslancov. Chcem pripomenúť, že poslanci podľa § 4 ods. 2 zákona o rokovacom poriadku skladajú tak, že po verejnom prečítaní textu sľubu položí pravú ruku na ústavu, povie slovo „sľubujem“ a podaním ruky a svojím podpisom potvrdí zloženie sľubu. Prosím teraz podpredsedu Národnej rady Bélu Bugára, aby prečítal text sľubu a zároveň prosím prítomných pánov poslancov, aby počas skladania sľubu vstali. Sľub poslancov .
Hort, Milan, podpredseda NR SR (2011-09-09):
S faktickou poznámkou sa prihlásil pán poslanec Ondrej Matej. Jediný. Uzatváram možnosť prihlásiť sa s faktickou poznámkou. Nech sa páči.
Danko, Andrej, predseda NR SR (2018-03-23):
Pani predsedníčka Verešová.
Glváč, Martin, podpredseda NR SR (2017-12-06):
Ďakujem. S faktickými poznámkami jeden poslanec. Končím možnosť prihlásiť sa. Pán poslanec Jurzyca.
Pleštinská, Zita, poslankyňa NR SR (2021-05-28):
Ďakujem, pán predsedajúci. Rovnako pozdravujem všetkých kolegov, ktorí ešte vytrvali, zostali. Európska politika je súčasťou našej politiky a ja som veľmi rada, že je, nie, Národná rada nehovorí, že sa netreba zaoberať tou politikou, že to je niekde v Bruseli, ale my sme súčasťou a my ju tvoríme, a preto tiež žiadam o podporu tohto uznesenia, o ktorom sa bude hlasovať na júnovej schôdzi. Ďakujem pekne. Pozdravujem, prajem vám príjemný víkend.
Dostál, Ondrej, poslanec NR SR (2017-12-12):
Ja by som chcel potvrdiť to, čo povedal Peter Osuský ohľadom charakteru tohto návrhu zákona. Nevychádza zo žiadnej ideológie, nie je to vec politického presvedčenia, pravicového, ľavicového, liberálneho, konzervatívneho, je to podnet z praxe, ktorý sme ako poslanci mestskej časti Bratislava-Staré Mesto dostali pri každoročnom prerokovaní správ o bezpečnostnej situácii na území mestskej časti, a dostávame ho rok čo rok, je to teda vec nie politická, ale vec riešenia, riešenia praktického problému. Takže podobne ako Peter Osuský dúfam, že tento návrh napriek tomu, že ho predkladajú opoziční poslanci, by si mohol získať, získať podporu. Napokon už pri tej vládnej novele Trestného zákona to takmer vyšlo, akurát na poslednú chvíľu teda z dôvodov, že má to byť, má to byť nejako prerokované alebo, alebo systematickejšie ošetrené, ten pozmeňujúci návrh, ktorý sme vtedy predkladali, neprešiel, ale ak aj neprejde teraz, tak určite sa budeme usilovať, aby bol tento návrh zapracovaný do najbližšej vládnej novely Trestného zákona, teda či už v rámci medzirezortného pripomienkového konania, pokiaľ, pokiaľ teda ministerstvo si samo neosvojí túto iniciatívu a nezaradí to, tak my mu to určite pripomenieme aj predtým, ako to pôjde do vlády, a potom keď nie, tak keď to bude v parlamente.
Dubačová, Viera, poslankyňa NR SR (2017-01-31):
Ďakujem veľmi pekne. V tejto vážnej dobe by sme sa každý jeden z nás mali zamyslieť nad tým, ako chceme, aby vyzeralo Slovensko. Píšeme dejiny. Pýtam sa preto predkladateľa tohto zákona, čo je jeho podstatou, o čo mu ide. Spoločnosť sa zmieta v problémoch, ľudia strácajú istoty, prácu, vieru vo vymožiteľnosť práva. Mali by sme sa všetci zodpovedne zamyslieť, či chceme budovať demokratickú, otvorenú spoločnosť pre slobodných ľudí alebo nacionalistickú diktatúru, ktorá vo svojej podstate šíri nenávisť, neznášanlivosť a strach. Preto ďakujem Ondrovi Dostálovi a som proti, aby sa takýto zákon podával. Ďakujem.
K. Tóthová, poslankyňa: (2001-09-18):
I. Presperín, podpredseda NR SR: Pani poslankyňa, prosím, keby ste uviedli, či ste skončili, lebo procedurálny návrh môžete dať mimo rozpravy. Viete to sama dobre.
P. Hrušovský, predseda NR SR: (2004-05-27):
(Hlasovanie.) 128 prítomných, 127 za návrh, 1 sa zdržal. Návrh sme schválili. M. Demeterová, poslankyňa: Ďalej, pán predseda, dajte hlasovať o bode 8 spoločnej správy.
Budaj, Ján, poslanec NR SR (2016-12-06):
Ďakujem pekne, pán predsedajúci. Toto si nemôžem nechať ujsť. Dámy a páni, ktorí ste v sále a ktorých zaujíma príbeh týchto ľudí, týchto ľudí, ktorí boli obeťou studenej vojny z 90. rokov, studenej vojny o smerovanie Slovenska. Ja viem, nebola tu taká vojna, ako v bývalých štátoch Juhoslávie, kde sú masové hroby. Ale to, že zločincov z 90. rokov súdi haagsky súd a haagsky tribunál, má hlboké opodstatnenie a tvorí aj pre tie štáty novú šancu pre budúcnosť. Tvorí pre celú Európsku úniu šancu, že spravodlivosť nie je možné udusiť spiknutím v jednom z členských štátov Európskej únie. Dámy a páni, ja prednesiem pozmeňujúci návrh do deklarácie, ktorá ale ak nemá byť iba falošným plácnutím veslom do vody, musí byť spojená aj s vôľou zrušiť, zrušiť Mečiarove amnestie. Preto už vopred avizujem pánovi spravodajcovi, že pri hlasovaní pokiaľ neprejde návrh, ktorý už v predošlej diskusii predložil poslanec Dostál, pozmeňujúci návrh, tak ho prosím, aby o mojom pozmeňovacom návrhu nedal, nedal hlasovať, pretože neprajem si, aby sa potom taká deklarácia, ktorá má slúžiť iba na zalepenie očí pozostalých po Remiášovi, ktorými sme svojím spôsobom my všetci, my všetci sme aj pozostalí po Michalovi Kováčovi a po tejto rane demokracie, ktorá sa pred našimi očami stala.
Gajdoš, Peter, minister obrany SR (2018-01-30):
Vážený pán predseda, vážené pani poslankyne, páni poslanci, predkladám vám na prerokovanie vládny návrh zákona, ktorým sa mení a dopĺňa zákon č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 569/2005 Z. z. o alternatívnej službe v čase vojny a vojnového stavu v znení neskorších predpisov. Cieľom predkladaného návrhu zákona je precizovať právnu úpravu vojakov v zálohe zaradených do aktívnych záloh v nadväznosti na poznatky získané z realizácie pravidelného cvičenia aktívnych záloh, ktoré sme vykonali v roku 2017, najmä zatraktívniť náležitosti vojaka v aktívnej zálohe, ktorý nie je zamestnancom, náhradou príplatkov, príjmov z podnikania za čas pravidelného cvičenia a plnenia úloh ozbrojených síl Slovenskej republiky. Zamestnávateľovi vojaka v aktívnej zálohe sa navrhuje refundovať náklady spojené s platením poistného za zamestnávateľa. (Prerušenie vystúpenia predsedajúcim.)
Ledecký, Vladimír, poslanec NR SR (2021-10-19):
Vážený pán predseda, prosím, dajte hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Remišová, Veronika, poslankyňa NR SR (2017-10-18):
Ďakujem kolegovi Hegerovi a hlavne to, že zdôraznil potrebu hľadania riešenia, lebo my sme doteraz nepočuli, ako chce postupovať vládna koalícia v prípade zníženia odmeny. Ak je teda 17-miliónová odmena pre advokáta stále veľká a my sa nazdávame, že je, a počula som aj od predstaviteľov vládnej koalície, že je, tak by sme chceli počuť, čo mieni ďalej robiť vládna koalícia, aby túto odmenu znížila. Lebo táto situácia pripomína obdobnú situáciu z roku 2008 a je to také symbolické, keďže práve dnes súd uznal vinným v kauze nástenkového tendra dvoch ľudí, a v roku 2008 mala spoločnosť Avocat rámcovú zmluvu s ministerstvom výstavby a regionálneho rozvoja a mala mu zabezpečiť služby v horibilnej sume. Stala sa z toho politická kauza, tak ako je to teraz, a na žiadosť premiéra Fica a ministra Štefanova spoločnosť Avocat zmluvu vypovedala, čím vlastne potvrdila, že obchodu, ku ktorému prišla vďaka politikom a nominantom vládnej strany, sa na pokyn zhora jednotlivo, sa na pokyn zhora, skrátka, vzdala. A táto situácia je obdobná. Najprv má nárok na jasne zadefinovanú odmenu v zmluve a potom zrazu sa tú odmenu podarí znížiť a teraz akým spôsobom sa má dostať na spravodlivú, sa ministerstvo hospodárstva plánuje dostať na spravodlivú a férovú odmenu. Čiže toto by nás zaujímalo, aké návrhy a aký postup plánuje ministerstvo hospodárstva použiť.
Kuriak, Milan, poslanec NR SR (2021-06-30):
Ďakujem za slovo. Pán Šutaj Eštok, vám je zle z poctivého, čestného človeka Igora Matoviča? Malo by vám byť zle z iných ľudí z vašich vlastných radov, a to vám, čuduj sa svete, nie je. Vieme prečo. Vy dobre viete, že by vám z niektorých z nich nebolo iba zle, ale bolo by vám aj na zvracanie. Keby ste mali rovnaký meter na všetkých ľudí, rovnaký na konanie a na ich skutky. Pozrite sa láskavo do vlastných radov. Veľmi ste sa tu rozohňovali nad slovami bývalého šéfa NAKA pána Zuriana, ako sa vyjadroval o Igorovi Matovičovi, či Edovi Hegerovi alebo iných. V superlatívoch rozprávate o človeku, ktorý nemal problém vyhrážať sa ľuďom, ktorí poukazovali na nekalé praktiky. Viem o tom, mám, mám priame dôkazy od niektorých ľudí. Nemáte morálne právo útočiť a kritizovať človeka, ako je Igor Matovič, už len preto, lebo sa pozrite, komu slúžite a s kým ste v partii, s akými ľuďmi, česť výnimkám aj vo vašich radoch. Igorovi Matovičovi nesiahate ani po členky. Nemáte dôkazy, máte iba nejaké domnienky, ktoré dookola opakujete a klamete vedome ľudí na celom Slovensku. Ale pribúdajú takí, ktorí vám, vašim klamstvám neuveria a určite ich bude stále viac a viac. Ďakujem.
R. Zmajkovičová, poslankyňa: (2009-06-24):
Pán kolega, vy hovoríte, spomenuli ste, že môžu byť pohnútky pre skrátené legislatívne konanie rôzne. A ja vám dávam otázku, aké pohnútky ste mali vy, keď ste sa znížili k tomu, aby ste si z finančných prostriedkov Národnej rady urobili cestovnú kanceláriu pre svojich synov a svojich blízkych priateľov. (Potlesk.)
Laššáková, Jana, podpredsedníčka NR SR (2015-05-14):
Pán poslanec, čo sa to s vami akože porobilo? (Reakcia predsedajúcej na poslanca SDKÚ Ľ. Kaníka.) Pán poslanec Hlina, nech sa páči. (Hluk v sále.) Pán poslanec Kaník, vyrozprávate si to tamto v salóne. Nech sa páči, pán poslanec, pokračujte.
Galko, Ľubomír, poslanec NR SR (2013-09-10):
Ďakujem pekne. Pán kolega Procházka, ja by som tiež si dovolil jednu, dve poznámky. A tiež by som si dovolil namietnuť proti tomu, čo ste hovorili, čo sa týka tých viacerých volebných obvodov. Ja vám poviem taký príklad, konkrétne je to môj príklad. Ja som dostal 38 tisíc preferenčných hlasov v rámci celého Slovenska a menej ako 10 tisíc preferenčných hlasov bolo z Bratislavy. Ja chcem, aby mohli ľudia voliť na celom Slovensku. Každý, každý poslanec, keď kandiduje, alebo teda každý poslanec, keď kandiduje do Národnej rady, tak sa snaží zvoliť si nejakú agendu, hej? Nie je to u všetkých tak, jak to vidíme u kolegov v SMER-e, že drvivá väčšina z nich tu v podstate je len na to, aby stláčala tie tlačítka, a nezamýšľajú sa nad tým, čo robia a koho zastupujú. Ale myslím si, že veľmi veľa poslancov chce skutočne niečo v tom parlamente aj robiť. Tak ako aj som si zvolil... (Prerušenie vystúpenia časomerom a následne predsedajúcou.)
Kollár, Boris, predseda NR SR (2023-05-25):
Áno. To ja som teraz chcel dať toto isté, tento istý návrh. (Súhlasná reakcia predrečníka.) Je to... (Reakcie z pléna.) Aby sme to nezdvojili, takže ešte raz. Aj... zároveň aj ja podávam návrh na zaradenie nového bodu do programu 90. schôdze, ktorým je návrh skupiny poslancov na prijatie uznesenia Národnej rady k stanovisku Slovenskej republiky k hlasovacím právam Slovenskej republiky v inštitúciách a orgánoch Európskej únie (tlač 1729), spomínaných. Navrhujem, aby sme tento bod prerokovali ihneď a následne by sme o ňom hlasovali. Súčasne navrhujem skrátiť lehotu podľa § 25 zákona o rokovacom poriadku. Je všeobecný súhlas? (Nesúhlasná reakcia pléna.) Nie. Dobre. Prosím, dávam o tomto hlasovať. Prezentujeme sa a hlasujeme. (Hlasovanie.) Prítomných 135 poslancov, za 98, proti 24, zdržalo sa 12, 1 nehlasoval. Uvedené sme schválili. Teraz vyhlasujem pätnásťminútovú prestávku na prerokovanie tohto bodu výborom pre európske záležitosti a potom budeme pokračovať v tomto bode. (Krátka pauza.) O ďalších procedurálnych návrhoch budeme hlasovať, keď otvoríme schôdzu. Teraz je 15-minútová prestávka na výbor. (Prestávka.)
Kučerová, Viera, poslankyňa NR SR (2013-02-05):
Vážený pán predseda, kolegyne, kolegovia, k predmetnému návrhu zákona nevystúpil nikto a nebol podaný žiadny iný návrh. Pán predseda, prosím, dajte hlasovať o tom, že Národná rada Slovenskej republiky podľa § 73 ods. 3 písm. c) zákona o rokovacom poriadku prerokuje predložený návrh zákona v druhom čítaní. Prosím, dajte hlasovať.
Pčolinský, Peter, podpredseda NR SR (2023-06-15):
Prezentujeme sa a hlasujeme. (Hlasovanie.) Prítomných 134, za 76, proti 17, zdržalo sa 40, nehlasoval 1. Národná rada sa uzniesla, že tento zákon prerokuje v druhom čítaní. Pristúpime k hlasovaniu o pridelení návrhu výborom a o určení gestorského výboru, ako aj lehoty na jeho prerokovanie.
Blanár, Juraj, podpredseda NR SR (2022-03-30):
Pán minister, chcete reagovať na faktické poznámky? Dajte slovo pánovi ministrovi, nech sa páči.
Šeliga, Juraj, poslanec NR SR (2022-10-04):
Pán predseda, prosím, dajte hlasovať o tom, že Národná rada pridelila na prerokovanie tento návrh zákona ústavnoprávnemu výboru, ktorý určuje ako gestorský výbor so štandardnými lehotami na prerokovanie.
Pellegrini, Peter, predseda NR SR (2024-02-08):
Prezentujme sa a hlasujme o návrhu pána poslanca Dostála nepokračovať v rokovaní o návrhu zákona. (Hlasovanie.) Prítomných 143 poslancov, za 65, proti 78. Tento návrh sme neschválili.
Blaha, Ľuboš, podpredseda NR SR (2024-02-28):
Na vaše vystúpenie, pán poslanec, je osem faktických poznámok, ale vzhľadom na obmedzený čas už asi zrejme stihneme maximálne jedného, dvoch. Takže skúsime, pán poslanec Gábor Grendel, nech sa páči.
Hrnčiar, Andrej, podpredseda NR SR (2018-10-18):
Takže vyhlasujem všeobecnú rozpravu za skončenú. Chce niekto zaujať stanovisko? Nie je tomu tak. Prerušujem rokovanie programu. Nasleduje prvé čítanie o vládnom návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov . Vládny návrh zákona je uverejnený ako tlač 1132. Návrh na jeho pridelenie na prerokovanie výborom je v rozhodnutí č. 1183. Pán podpredseda vlády, prosím, ujmite sa slova a uveďte vládny návrh zákona.
J. Izák, minister životného prostredia SR: (2006-10-24):
Ja si myslím, že čo sa týka samotných tých správ, sú rozsiahle, to je pravda, takmer všetky tri z rezortu životného prostredia alebo i nášho, sú to hlavne správy odborné, i keď hovoria o faktoch, o tom, aké skutočne boli podmienky v minulom roku, najmä príp. v roku 2004 v týchto oblastiach. Sú výpovedné a, myslím, do určitej miery určite pre nás zainteresovaných i pre vás ako poslancov i zrozumiteľné. Pre verejnosť skutočne možno len treba z nich urobiť možno jednoduchšie a krajšie nejaké resumé. Ja myslím, že cez médiá je možné informovať o tých najdôležitejších veciach. Čo sa týka zlepšenia stavu momentálneho, ozaj, tých podmienok, ktoré majú roľníci, ja verím, i ten problém nalievania peňazí, ako ste spomenuli, sčasti zlepší tú situáciu, roľníci ich žiadajú. Takže veríme, že skutočne tam padnú na úrodnú pôdu. Ide o to, aby ozaj boli efektívne využívané a aby bola aj následná kontrola i spätná väzba. Takže tie ďalšie vaše námety ja som si poznamenal. Budem ich tlmočiť pánovi ministrovi Jureňovi. Takže pri najbližšej príležitosti vám na ne odpovie ešte bližšie, konkrétnejšie, určite najneskôr vo výbore. Ďakujem za pozornosť.
B. Bugár, podpredseda NR SR: (2002-05-23):
(Hlasovanie.) Prítomných je 102 poslancov, za 8, proti 76, zdržalo sa 17, nehlasoval 1. Konštatujem, že uvedené body zo spoločnej správy sme neschválili. P. Kanis, poslanec: Vážená Národná rada, budeme hlasovať samostatne o každom bode, o bodoch 53, 54, 55, 56, 57. Pán predsedajúci, dajte hlasovať o bode 53, odporúčam, aby ste hlasovali proti.
Laurenčík, Milan, podpredseda NR SR (2021-06-17):
Ďakujem. Toto bol jediný písomne prihlásený rečník v rozprave. Teraz sa pýtam, či sa chce niekto prihlásiť do rozpravy ústne. Konštatujem, že nie, vyhlasujem preto rozpravu za skončenú. Chce k rozprave zaujať stanovisko pán navrhovateľ? Nechce. Pán spravodajca? Takisto nie. Prosím termín hlasovania o tomto bode. (Reakcia spravodajcu.) Zajtra o jedenástej hodine. Ďakujem veľmi pekne. Prerušujem rokovanie o tomto bode programu. Vážené panie poslankyne, vážení páni poslanci, teraz pristúpime k druhému čítaniu o vládnom návrhu zákona, ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Vládny návrh zákona je uverejnený ako tlač 441, spoločná správa výborov má tlač 441a. Prosím pána podpredsedu vlády Slovenskej republiky, pána Štefana Holého, aby vládny návrh zákona odôvodnil. Nech sa páči.
Hrnčiar, Andrej, podpredseda NR SR (2016-10-14):
Pán poslanec Antal.
Laurenčík, Milan, podpredseda NR SR (2020-06-03):
Prosím vás, reagujete, reagujte na predrečníka.
Hraško, Igor, poslanec NR SR (2014-05-14):
Ďakujem pekne, pani predsedajúca. Nuž, Helenka, veľa otázok si tam položila. Samozrejme, budeme zvedaví na odpovede. Niektoré už zhrnul môj predrečník Martin Chren vo faktickej poznámke. V každom prípade je tuná zase otázka, komu vlastne má pomôcť a akým spôsobom má pomôcť privatizácia Slovak Telekomu. V prvom rade je otázka, že prečo SMER alebo teda predseda vlády Fico, ktorý tak búšil do toho, že prebehla nejaká privatizácia, je proti privatizácii, bol proti privatizácii a odrazu privatizuje aj on. To znamená, že vtedy, keď sa mu to hodí. Pred chvíľkou tuná bol minister Kažimír, ktorý hovoril o konsolidácii financií. Nuž tak jedným z nástrojov je, ako sa hovorí, vyžrať plnú chladničku, ktorá ešte je, a privatizácia Slovak Telekomu je jednou z možností. Ja som sa chcel dozvedieť v správe predsedu vlády, akým spôsobom budú použité tieto financie, že či budú použité naozaj na to, čo boli pôvodne avizované, teda na projekt jednej zdravotnej poisťovne. No ale keďže ten je voľajaký odchádzajúci, tak zrejme nebudú. Preto je dôležité vedieť, že kam teda budú použité tieto financie. Ale zrejme na konsolidáciu rozpočtu, pretože vláda inak nevie konsolidovať, a tým pádom aj tieto financie použije na to, že nevie hospodáriť dobre. Takže uvidíme, aké budú odpovede na tvoje otázky, ktoré boli položené. A mňa to bude naozaj tiež zaujímať, pretože táto vláda len ukazuje, ako nevie vládnuť, ako nevie narábať racionálne a zodpovedne s financiami občanov Slovenskej republiky.
Jarjabek, Dušan, poslanec NR SR (2011-06-30):
Ďakujem pekne. Pán minister, ste úplne zbytočne v sebaobrane, ja to naozaj nemyslím nekorektne, úplne zbytočne, ako ironizujete a čakáte odo mňa nejakú podvratnícku otázku v tejto chvíli. Nebude žiadna. Bude normálna, korektná otázka v tom zmysle, že keďže ste sa rozhodli pre oblepenie polície, iste máte výsledky z takéhoto počinu, ktorý bol v Českej republike. A mňa by zaujímalo úplne, naozaj pragmaticky, o koľko napríklad v Českej republike klesla nehodovosť po tomto oblepení? Alebo vôbec, alebo nehodovosť, ako sa to prejavilo v Českej republike, keď sa tento slogan pred niekoľkými rokmi zaviedol? A viem, že aj v iných štátoch to je, čiže v podstate nič nového pod slnkom. Naozaj ma zaujímajú tie, zmysel tých vašich rozhodnutí, prečo ste sa rozhodli konkrétne pre tento počin vy v rámci súčasnej polície? Korektné, nie?
Čaplovič, Dušan, poslanec NR SR (2010-12-14):
Ďakujem veľmi pekne. Pán poslanec, samozrejme, s tým návrhom, ktorý predkladáte, môžem plne súhlasiť, lebo precizuje veci. A je ich potrebné precizovať, čo sa týka prerozdeľovania finančných zdrojov, i keď budúcnosť má u nás na Slovensku holandský model, keď cirkevné školy by mali rovnako byť financované ako tzv. teraz verejné školy a súkromné školy osobitným financovaním. To je môj názor, ktorý som celý čas presadzoval a presadzujem, pretože cirkevné školy jednak dosahujú vynikajúce výsledky, ale na druhej strane aj nikdy nevyberajú finančné zdroje a skôr pôsobia v oblasti školstva stimulujúco. Ale chcem zareagovať na to vaše prvé úvodné expozé, keď ste hovorili, o genéze, čo vzniklo na sneme ZMOS-u. To je všetko pravda. Aj tá reakcia bola príliš rýchla, ale bolo ju potrebné urobiť. Samozrejme, tie zmeny by sme museli urobiť aj my, pretože sa ich dožadovali samosprávy. Aj ďalšie aktívne organizácie v tejto oblasti chceli zmenu. Ale predovšetkým nie je dobré, keď hádžeme všetkých starostov a primátorov do jedného vreca, lebo ste povedali, že to by použili len na výstavbu ciest a kanalizácií a iných služieb, pretože väčšina starostov a väčšina primátorov na Slovensku výrazne financovala školské zariadenia či už v originálnych alebo v prenesených kompetenciách a dala veľké zdroje aj z obecných a miestnych daní do tejto oblasti. A za to im patrí vďaka.
Paška, Pavol, predseda NR SR (2014-05-29):
Pán predseda výboru Podmanický.
P. Hrušovský, predseda NR SR: (2004-11-30):
D. Štrofová, poslankyňa: Ďakujem, pán predsedajúci. (Ruch v sále.) Dovolíte, ja by som rada rozprávala, kolegovia. Môžete utíšiť plénum? Pán predseda, veľmi ťažko sa mi rozpráva, ak je tu taký hluk.
P. Paška, predseda NR SR: (2009-10-21):
Nech sa páči, kto má záujem vystúpiť v rozprave, prihlásiť sa. Končím možnosť sa prihlásiť. Ako prvý ústne prihlásený je pán poslanec Lukša.
Habánik, Jozef, poslanec NR SR (2021-10-20):
Ďakujem pekne za slovo. Vážený pán predsedajúci, vážené pani poslankyne, páni poslanci, ďakujem za ten úvod, ktorý bol urobený k predmetnejmu... predmetnej novele zákona, a plne súhlasím s tým, že nemali by sme my brať až príliš tak do úvahy to, že či sa dieťa, teda rodič rozhodne dať dieťa do štátnej alebo neštátnej školy. Dívajme sa skôr na kvalitu samotnej školy alebo školského zariadenia. A ďakujem aj za to vysvetlenie, že prebehlo isté stretnutie aj so zástupcami miestnej, prípadne regionálnej samosprávy. Ale keďže táto novela má istý negatívny vplyv na rozpočet miestnej regionálnej samosprávy a účinnosť sa, ak sa nemýlim, navrhuje už od 1. januára 2022, chcem sa spýtať veľmi konkrétnu otázku, ako tieto reprezentatívne združenia, či už Združenie miest a obcí Slovenska, Únia miest, prípadne SK 8, aké oni dali stanovisko k predmetnej novele zákona. Či im teda to nebude v rozpočtoch, ktoré oni schvaľujú práve v týchto dňoch a týždňoch robiť v budúcom roku problém? Čo sa týka toho samotného návrhu zákona, VZN-ko nahradí, nahradí zmluva. Chcem sa teda spýtať aj, že či sa neobávame toho, že by nastali nejaké komplikácie pri uzatváraní potom zmlúv medzi samotnými školami a príslušnou miestnou alebo regionálnou samosprávou. To, že sa tam dorovná to financovanie, ktoré je dnes, koľko, na úrovni asi 88 %, a chceme to zvýšiť na tých pomyselných 100 %, a že sa upraví tá dotácia, lebo skutočne ono to nie je dotácia v pravom slova zmysle. To si myslím, že všetko je tam v poriadku, ale tieto dve otázky mi vyvstali, keď som vlastne študoval predložený návrh novely zákona. Tá jedna je skôr, by som povedal legislatívnotechnická, ale tá jedna, tú, tú mám niekde zapísanú ako veľmi takú dôležitú a to je ten dopad na rozpočty územnej samosprávy, či už miestnej a regionálnej, a či sa vlastne tieto reprezentatívne združenia k tomuto vyjadrili. Ďakujem pekne.
Žiga, Peter, podpredseda NR SR (2024-09-13):
S reakciou na faktické poznámky pani poslankyňa Jaurová.
Grendel, Gábor, podpredseda NR SR (2022-10-04):
Ďakujem. Ako posledná písomne prihlásená vystúpi v rozprave pani poslankyňa Zita Pleštinská.
P. Hrušovský, podpredseda NR SR: (2002-05-23):
Prerušujem rokovanie o tomto bode programu. Páni poslanci, pristúpime k hlasovaniu o jednotlivých prerokovaných bodoch 60. schôdze Národnej rady, ktoré sme prerokovali dnes dopoludnia a v odpoludňajšom programe.
R. Raši, minister zdravotníctva SR: (2010-02-03):
Návrh zákona novo upravuje vykonávanie dohľadu nad pracovným prostredím samostatne lekárom alebo verejným zdravotníkom u zamestnancov v kategórii 1 bez obmedzenia počtu zamestnancov, u zamestnancov zaradených v kategórii 2 obmedzí počet zamestnancov na menej ako 50 na prechodné obdobie od nadobudnutia účinnosti zákona do 31. decembra 2011. Zamestnávatelia môžu vyhľadávať týchto zdravotníckych odborníkov v zozname lekárov a verejných zdravotníkov, ktorý bude zverejňovať Úrad verejného zdravotníctva Slovenskej republiky. Návrh zákona novým spôsobom upravuje aj poskytovanie rekondičných pobytov pre zamestnancov, ktorí vykonávajú rizikové práce. Alternatívou k pobytovej forme rekondičného pobytu bude rehabilitácia v súvislosti s prácou, čím sa umožní výber vhodného spôsobu prevencie pre zamestnancov. Predloženým návrhom zákona sa rieši aj problematika zodpovednosti prevádzkovateľov zdrojov hluku infrazvukových vibrácií v súvislosti s hlukom z dopravy. Vážená pani predsedajúca, vážené pani poslankyne, vážení páni poslanci, prosím o podporu predloženého návrhu zákona. Ďakujem.
Dostál, Ondrej, poslanec NR SR (2021-12-14):
Pán predseda, dajte, prosím, hlasovať o tom, že Národná rada prerokuje návrh zákona v druhom čítaní.
Bublavý, Dušan, poslanec NR SR (2019-10-24):
No, pán Kotleba, ešte som nikdy nereagoval na vás ani na váš klub, lebo sa diametrálne líšime, názory na druhú svetovú vojnu, na Slovenský štát, ja beriem, že to bola kolaborácia vlády a prezidenta Tisa, čiže kolaborácia s Hitlerom, to ja nikdy nebudem uznávať a som proti tomu zásadne. Ale keď hovoríme o liekoch a prišlo mi na myseľ vaša rozprava a do ktorej vám vstúpil pán poslanec Baránik, ktorý, keďže nás tu bolo desať a bolo mu veľmi dobre rozumieť a posielal vás do plynu, naozaj mi prišlo zle a narušilo mi to spánok, keď takíto ľudia tu sedia v parlamente a, bohchráň, sa hotujú, že budú vládnuť po februári 2020. A predstava plynových komôr a ľudí, ktorých Hitler tam poslal, robil etnické čistky a ešte mŕtvoly boli dehonestované, že im vytiahli zlaté zuby, aby tá, v tých spoločných hroboch ľudia boli zakopaní, naozaj to so mnou pohlo a musím to odsúdiť. A Boh ochraňuj naše Slovensko, aby takí ľudia mohli dostať moc a vládnuť. A tie lieky bude určite potrebné, aby boli zadarmo takýmto ľuďom rozdávané, aby, aby sa, aby sa vyliečili a aby ich nikdy už takáto myšlienka alebo takáto veta nenapadla povedať a ešte tu v parlamente. Takže naozaj predstava o tom, že takíto ľudia, aby dostali šancu vládnuť na budúci rok, je strašná.
Hrnčiar, Andrej, podpredseda NR SR (2019-09-25):
Vážené pani poslankyne, vážení páni poslanci, pýtam sa, či každý poslanec využil svoje právo hlasovať. Ak áno, vyhlasujem tajné hlasovanie za skončené. Prosím, overovateľov aby sa ujali svojej funkcie a zároveň vyhlasujem prestávku. (Spracúvanie výsledkov tajného hlasovania.) (Prestávka.) (Po prestávke.)
Bugár, Béla, podpredseda NR SR (2016-09-06):
Ďakujem pekne. Otváram všeobecnú rozpravu a pýtam sa, či sa hlási niekto ústne do rozpravy. Traja, končím možnosť sa prihlásiť do rozpravy. Pán poslanec Mihál, nech sa páči.
Ďuriš Nicholsonová, Lucia, podpredsedníčka NR SR (2018-06-15):
Otváram teraz možnosť prihlásiť sa do rozpravy ústne. Končím možnosť prihlásiť sa do rozpravy. Neprihlásil sa nikto. Týmto vyhlasujem rozpravu za skončenú. Chcem sa opýtať pána špeciálneho prokurátora, či je niečo, čo by chcel dodať k rozprave. Nech sa páči.
V. Veteška, podpredseda NR SR: (2006-12-12):
Ešte dáme najskôr slovo pánovi Bugárovi, pán Bugár chce predniesť procedurálny návrh.
Jahnátek, Ľubomír, poslanec NR SR (2011-11-30):
Áno, ja by som sa rád opýtal, v čom nespĺňa zákonné podmienky? Nie je mi to jasné. (Hlasy v sále.) Dávam námietku.
Hort, Milan, podpredseda NR SR (2011-09-07):
Ďakujem pekne. S faktickými poznámkami... (Reakcie z pléna.) Predpokladám, že pán poslanec Zajac sa hlási do rozpravy, až potom do ústnej formy. Poprosím, keby ste sa teraz vymazali tým, že stlačíte to péčko ešte raz, aby to tam nevyskakovalo. Pán poslanec Mikolaj, s faktickou sa hlásite? (Reakcia poslanca.) Takisto poprosím dať ho z tabule dole. Takže s faktickou poznámkou sa hlási jedine Martin Fronc ako jediný. Uzatváram možnosť prihlásiť s faktickou poznámkou. Nech sa páči.
Beluský, Martin, poslanec NR SR (2022-09-28):
Ďakujem, pán predseda. Dajte, prosím, hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Laššáková, Jana, podpredsedníčka NR SR (2012-06-29):
Teraz sa pýtam, či sa chce niekto prihlásiť do rozpravy ústne. Piati páni poslanci, posledná je pani podpredsedníčka Jurinová. Končím možnosť prihlásiť sa do rozpravy ústne. Ale požiadala o slovo pani predkladateľka, takže jej dávam slovo, nech sa páči.
Pčolinský, Peter, podpredseda NR SR (2023-05-25):
Pán poslanec Kuffa.
Bugár, Béla, podpredseda NR SR (2019-05-21):
Prezentujme sa a hlasujeme. (Hlasovanie.) Prítomných 135, za 47, proti 12, zdržalo sa 74 poslancov, 2 nehlasovali. Návrh nebol schválený. Prosím teraz pána poslanca Dostála, aby uviedol hlasovanie v prvom čítaní o návrhu skupiny poslancov na vydanie zákona, ktorým sa mení a dopĺňa zákon č. 36/2005 Z. z. o rodine, tlač 1472. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 1472.)
Ľ. Mušková, poslankyňa: (2006-12-05):
Celý minulý školský rok chodili prosiť rodičia detí autistov z Kysúc doslova na kolenách, že nie sú v stave voziť deti do Žiliny a navyše je to proti zákonu, pretože zákon to ustanovuje, a váš zákon to bol, že rodičia majú právo umiestniť deti v mieste svojho bydliska a oni to aj chceli. Krajský školský úrad Žilina im nevyšiel v ústrety a  od septembra im otvoril triedu v Kysuckom Novom Meste v máji až na budúci rok a dovtedy boli tie deti doma. Viete, čo to je nevzdelávať deti skoro celý školský rok a vy sa ich tu teraz zastávate? Veď vy ste to mohli urobiť úplne pokojne v minulosti. Ja len toľko, pán minister, pozrite sa dozadu na seba. (Potlesk.)
Blanár, Juraj, podpredseda NR SR (2021-02-24):
Prerušujem rokovanie o tomto bode, vážené panie poslankyne, páni poslanci, a pristúpime k hlasovaniu 17.03. Poprosím všetkých, aby sa dostavili do rokovacej sály. O dve minútky budeme hlasovať. Ďakujem. (Zaznievanie gongu.) (Krátka prestávka.) (Po prestávke.)
Sulík, Richard, poslanec NR SR (2024-01-09):
Ďakujem pekne za slovo, pán predsedajúci. No, počuli sme to práve od pani poslankyne Nash, vy ste si napísali do... alebo možno, že Neš, to si ešte zistím. (Reakcia z pléna.) Nash. Vy ste si napísali do programového vyhlásenia vlády, vláda zvýši participáciu na prijímanie zákonov, to sme sa práve teraz dozvedeli z rozpravy pani, z vystúpenia pani poslankyne. No tak toto zrovna nie je zvýšenie akejkoľvek participácie, keď to tu idete poza bučky z večera do rána takpovediac rýchlo tu niečo pretlačiť. Ale zároveň, myslím si, že také všeobecné apely na poslancov, pani poslankyňa, nemajú veľký zmysel. Treba ich menovať, treba si ich vybrať, treba hľadať tých, ktorí žili doteraz viac-menej slušným životom a ocitli sa niekde na nejakej kandidátke. Netreba hľadať pána Žigu napríklad, hej? Toho, toho poznáme. Ale je tu dosť veľa poslancov, ktorí si myslím, že by kľudne vedeli byť aj, aj v opozícii. A nehovorím, že 70, ale možnože takých 10 – 15 sa ich nájde. Ja osobne poznám niektorých, niekoľkých. A na toto treba apelovať, treba si ich, ja si teda berem za domácu úlohu, ja sa pozrem na tie mená a rozpošlem to. A takisto som si všimol, že treba to, lebo vy ste aj mali veľmi odborný prejav, ale na nich treba ísť jednoduchšie a musíme to dať do jednoduchších slov a vybrať si tých, ktorí si o sebe namýšľajú, že žijú slušným životom – či už oprávnene, alebo neoprávnene, ale každopádne vychádzajú z toho, že žijú slušným životom. Týchto ľudí sa treba pýtať priamo na konkrétne a veľmi jednoducho podané veci. Ďakujem pekne za pozornosť. (Potlesk.)
Sulík, Richard, predseda NR SR (2011-02-04):
Slovo má pán poslanec Martinák.
Bugár, Béla, podpredseda NR SR (2017-12-07):
Nech sa páči, prezentujme sa a hlasujme o skrátení lehoty. (Hlasovanie.) Prítomných 134 poslancov, za 80, proti 33, 20 poslancov sa zdržalo hlasovania, 1 nehlasoval. Lehotu sme skrátili. Nech sa páči.
Šimečka, Michal, podpredseda NR SR (2024-06-20):
Ďakujem veľmi pekne a ďalší v rozprave vystúpi pán poslanec Pročko.
Viskupič, Marián, poslanec NR SR (2021-05-27):
Ďakujem pekne za slovo, pán predsedajúci. Ja len trošku k pánovi, k vystúpeniu pána predsedu, posuňme tú metaforu o tom účte v reštaurácii ešte o jeden krok dopredu alebo späť. My sme na konci roku 2020, tak ako sme tu, schválili rozpočet na tento rok. Rozpočet bol prijímaný ako rozpočet, ktorý rátal s nejakou formou druhej vlny, veď sme mali prvú za sebou, dokonca mal v sebe ešte aj rezervu, tú už spomínanú 1,041 miliardy na silnejší, resp. dlhší priebeh druhej vlny koronakrízy. Čiže my keď používame túto metaforu, my musíme povedať, že do toho rozpočtu, do toho, do tej reštaurácie sme vstupovali už s nejakým rozpočtom, hej? Už niečo sme mali. Mali by sme teda vedieť, že čo sme si tam chceli ísť ďalej kupovať, a teda nemôžme hovoriť, že nás druhá vlna prekvapila. Ako pravdivé slová sú, že teda áno, bola silnejšia, bola možno ani nie dlhšia, ale teda spôsobila väčšie škody, ako sme čakali. A tieto škody treba riešiť. No ale pri rokovaniach o rozpočte sme napríklad aj prišli na to, že tie železnice potrebujú peniaze, no ale potrebujú ich preto, že mali rozpočtovaný len polrok, hej? Pričom my sme ten rozpočet 2021 robili na celý rok. Tak potom toto ale treba povedať, že dofinancovanie železníc, no, možno je potrebné, pravda, rok má celý rok, nielen pol roka, ale to nie je COVID. Tak len aby sme rozprávali veci, ako reálne sú. Ďakujem, ďakujem.
E. Bauer, poslankyňa: (2004-05-13):
Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a 68 zákona č. 350, ako i náležitosti určené v legislatívnych pravidlách, to znamená, že návrh zákona obsahuje paragrafované znenie a dôvodovú správu. Účelom novely zákona, ako predkladateľka uviedla, o sociálnom poistení je zmierniť dosahy reformných opatrení na poberateľov dôchodkových dávok. Navrhovaná úprava je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná. Dámy a páni, vzhľadom na oprávnenia, ktoré vyplývajú pre spravodajcu z § 73 zákona Národnej rady o rokovacom poriadku, odporúčam, aby sa Národná rada uzniesla v zmysle § 73 ods. 3 písm. c) o rokovacom poriadku na tom, že po rozprave odporučí uvedený návrh zákona prerokovať v druhom čítaní. Na základe rozhodnutia predsedu a v zmysle § 74 ods. 1 zákona o rokovacom poriadku navrhujem, aby návrh zákona prerokoval ústavnoprávny výbor, výbor pre financie, rozpočet a menu a výbor pre sociálne veci a bývanie. Gestorským výborom by v tomto prípade mal byť Výbor Národnej rady pre sociálne veci a bývanie. Ak prejde do druhého čítania, je potrebné, aby pridelený návrh bol prerokovaný do 11. júna a aby gestorský výbor o tom rokoval do 14. júna. Ďakujem pekne, to je všetko. Prosím, otvorte rozpravu.
Ďuriš Nicholsonová, Lucia, podpredsedníčka NR SR (2018-06-18):
Pán poslanec Kecskés.
Hrnčiar, Andrej, podpredseda NR SR (2017-04-06):
Pani poslankyňa Vaľová.
Grendel, Gábor, podpredseda NR SR (2020-06-04):
S poslednou faktickou poznámkou, pán poslanec Bubnár.
Fecko, Martin, poslanec NR SR (2023-02-08):
Ďakujem pekne. Tiež obdobne by som chcel požiadať plénum Národnej rady, aby som mohol presunúť hlasovanie bod 55, tlač 1382, o obecnom zriadení na sedemnástu hodinu dneska hlasovanie. Ďakujem veľmi pekne.
Bugár, Béla, podpredseda NR SR (2011-07-13):
Páni poslanci, nevyrušujte. Pán poslanec Horváth, keď sa vám to nepáči, nech sa páči, nemusíte počúvať.
Kuffa, Štefan, poslanec NR SR (2015-03-24):
Ďakujem za slovo. Myslím, že je taký zjavne veľmi výstižný ten piktogram, tehotná mladá mamička, hej, takto škrtnuté krížom (Ukázanie listu papiera formátu .) Samozrejme, mohli by to byť aj tým sprievodným slovom, len už väčšina ľudí je taká pohodlná, mnohé veci si neprečítame na tých etiketách. A toto keď bude také označenie tým obrázkom, tak bude to veľmi také výstižné a bude to mať vypovedaciu hodnotu. Ku kolegovi Vilovi Novotnému. Áno, tie potraviny aj tá obezita sú veľkým problémom. Je to jednak nezdravý spôsob tej životosprávy a tie potraviny. My konzumujeme nadmerné množstvo potravín a navyše konzumujeme potraviny také, ktoré by sme ani vôbec nepotrebovali konzumovať. A to je presne ako pri tom poháriku. Tá mamička s cigaretou sedí pred televízorom a napcháva sa čipsami napríklad, hej. A to ide ruka v ruke. Samozrejme, drogy sú negatívnym faktorom, v tej rozprave som to nespomenul, ale tebe ako lekárovi však to nemusím pripomínať, to je samozrejmá vec, že aj tá droga negatívne a stresujúco priam pôsobí na to dieťatko. Ten výskum prenatálneho obdobia v súčasnej dobe je veľmi zaujímavý. Spomenúť tie výskumy, nebudem mať na to čas, v tej rozprave som to nespomenul, ale tie reakcie detí jednoducho bez pochyby tuná sú. Tá technika ide dopredu a v podstate to prežívanie, psychológia preniká aj do prežívania ešte nenarodeného, ale počatého dieťaťa. K tým potravinám. Nedá mi, aby som nespomenul, to sú tie geneticky modifikované osivá a možno dorábané práve potraviny, ktoré sú z geneticky modifikovaných osív, to je čosi veľmi tiež nezdravé a spôsobuje zvýšený výskyt rakoviny. Toto by sme mali tiež... (Prerušenie vystúpenia časomerom.)
Danko, Andrej, predseda NR SR (2016-12-07):
Ďakujem. Na vystúpenie pána poslanca dve faktické poznámky. Uzatváram možnosť prihlásenia s faktickými poznámkami. Pán poslanec Milan Mazurek, nech sa páči.
Grendel, Gábor, podpredseda NR SR (2021-03-31):
Ďakujem, pán minister. Prosím, zaujmite miesto pre navrhovateľov. Dávam teraz slovo spoločnému spravodajcovi z výboru pre pôdohospodárstvo a životné prostredie pánovi poslancovi Jaromírovi Šíblovi, aby informoval Národnú radu o výsledku rokovania výborov a aby odôvodnil návrh a stanovisko gestorského výboru.
Fico, Robert, predseda vlády SR (2014-11-09):
Ďakujem pekne. Predovšetkým chcem zopakovať najpodstatnejšiu vec, že na prípad, kvôli ktorému bola zvolaná táto mimoriadna schôdza, bolo razantne reagované a odprezentoval som celý rad jasných protikorupčných opatrení a rovnako som odprezentoval, v akom stave sa dnes nachádza Slovensko z hľadiska ekonomických, sociálnych vyhodnotení. A ja si myslím, že my sa nemôžeme hanbiť alebo tváriť sa, že sme nič neurobili. Naopak, vo svojom vystúpení som jasne ukázal, že aj napriek chybám, ktoré sa môžu vyskytnúť, robíme všetko pre to, aby Slovensko z hľadiska životnej úrovne, hospodárskeho rastu, inflácie a ďalších ukazovateľov bolo na tom čím ďalej, tým lepšie. Preto si stojím za štruktúrou svojho vystúpenia. A v žiadnom prípade neakceptujem argument, že som sa vyhováral na kauzy predchádzajúcej vlády. Ja som len pripomenul tým, ktorí podpísali tento návrh, že čo sú zač, ako sa správajú a že ich morálne právo na takýto postup nie je prakticky žiadne. Je tu však jedna vec, na ktorú chcem zareagovať veľmi presne, opäť nás neuveriteľne obviňujete z toho, pán poslanec Frešo, znovu, to, čo ste povedali, je trestný čin, že niekto si tu nejaký milión eur zobral do vrecka alebo urobil nejaké rozdelenie. Každý z vás sa pýta, že kde sú aké peniaze. Takže oficiálne, pán poslanec Frešo, oficiálne za toto cétečko nebolo vyplatené ani jedno jediné euro, prebieha vyšetrovanie, je všetko pozastavené, až na základe vyšetrenia, na základe rozhodnutia správnej rady sa uvidí, čo bude ďalej. Prosím, prestaňte obviňovať túto vládu Slovenskej republiky, že niečo ukradla. Za CT nebolo vyplatené ani jedno jediné euro, ani jeden jediný cent. Vyprosujem si tieto obvinenia z trestnej činnosti, ktorá jednoducho nie je namieste. (Potlesk.)
Laššáková, Jana, podpredsedníčka NR SR (2012-10-25):
Ďakujem, pani ministerka. Druhú otázku položil pán poslanec Gabriel Csicsai a položil ju ministrovi pôdohospodárstva, rozvoja vidieka Ľubomírovi Jahnátkovi a otázka znie: „Vážený pán minister, sme svedkami sucha v poľnohospodárstve, ktoré už trvá viac ako 12 mesiacov. Najviac postihnutou časťou Slovenska sú najmä oblasti ortograficky predurčené na intenzívnejšiu poľnohospodársku výrobu. Súčasné závlahové systémy sú nefunkčné, resp. nevyhovujúce k efektívnemu využitiu, predpovede klimatológov hovoria o extrémoch, ktoré môžeme očakávať v nasledujúcich rokoch. Nakoľko stojíme na prahu novej spoločnej poľnohospodárskej politiky 2014 až 2020, pripravuje ministerstvo pôdohospodárstva a rozvoja vidieka koncept strategického riešenia dopadu extrémnych klimatických zmien hlavne sucha? Ak áno, aký objem finančných prostriedkov v rámci spoločnej poľnohospodárskej politiky alebo mimo nej sa plánuje vynaložiť na zabezpečenie efektívneho zavlažovania v tejto oblasti?“ Nech sa páči, pán minister, poprosím vás o odpoveď, ako aj o oznámenie ukončenia odpovede, nech sa páči.
P. Hrušovský, predseda NR SR: (2004-05-27):
(Hlasovanie.) 116 prítomných, 107 za návrh, 1 proti, 7 sa zdržalo, 1 nehlasoval. Návrh uznesenia sme schválili. Panie poslankyne, páni poslanci, odporúčam teraz, aby sme sa vrátili ešte k rokovaniu o návrhu poslancov Národnej rady Slovenskej republiky Roberta Fica a Róberta Madeja na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov . Nakoľko k tomuto návrhu ani zo spoločnej správy, ani počas rozpravy k tomuto návrhu zákona neboli podané žiadne pozmeňujúce návrhy v zmysle príslušných ustanovení zákona o rokovacom poriadku, prerokujeme tento návrh zákona v treťom čítaní ihneď. Nech sa páči, pani poslankyňa. Ľ. Navrátilová, poslankyňa: Pán predseda, prosím, dajte hlasovať o návrhu zákona ako o celku.
Šimečka, Michal, podpredseda NR SR (2024-01-18):
Ďakujem pekne. Pán poslanec Šipoš.
Kalist, Peter, poslanec NR SR (2011-02-08):
Ďakujem. Vážený pán predseda, vážené dámy, vážení páni, dovoľte mi podať pozmeňujúci návrh k vládnemu návrhu zákona o kritickej infraštruktúre, ktorý prejednávame pod tlačou 153. Pozmeňujúci návrh sa týka: 1. V § 9 ods. 1 písmeno b) znie: „b) zaviesť bezpečnostný plán po predchádzajúcom vyjadrení príslušného ústredného orgánu do šiestich mesiacov od doručenia oznámenia o určení prvku a o jeho zaradení do sektora, ak sa vo výnimočnom odôvodnenom prípade nedohodne s príslušným ústredným orgánom na predĺžení tejto lehoty; lehotu je možné predĺžiť iba jedenkrát, maximálne o tri mesiace“. Odôvodnením je, že návrh nám upresňuje pravidlá, za ktorých je možné predĺžiť lehotu na vypracovanie bezpečnostného plánu, pretože v súčasnom znení existuje možnosť cyklického predlžovania lehoty, čo by mohlo znamenať v tom extrémnom prípade až nefunkčnosť zákona. Ďakujem.
G. Gál, poslanec: (2008-03-27):
A vrátim sa k tej šedej zóne. Pán poslanec, videli ste už katastrálnu mapu? Neviem, či ste ju videli vôbec, lebo tie tenké pásiky tam sú tie parcely a tie parcely majú nejakých vlastníkov. Koľko máme nezistených vlastníkov na Slovensku? Ako máme rozdrobené tieto pozemky v podieloch? Však sa pozrite na listy vlastníctva. To sú roky rokúce a dovolím si tvrdiť, že v niektorých prípadoch aj neriešiteľné stavy, aby sa pod týmito bývalými budovami alebo areálmi štátnych podnikov, štátnych majetkov, JRD vysporiadali pozemky. Ale opýtam sa vás inak. Čo má robiť ten región, ktorý má v okolí najbonitnejšiu pôdu? Zavedieme nový platobný prostriedok kilo zeminy a za to budeme niečo kupovať? Hovorím, že samotná pôda tých ľudí neuživí, uživí pár poľnohospodárov. A čo tí ostatní? Tí ostatní z čoho budú žiť?
Číž, Miroslav, podpredseda NR SR (2015-03-11):
Ďakujem. Pán poslanec Osuský.
Hrušovský, Pavol, predseda NR SR (2011-12-08):
Panie poslankyne, páni poslanci, prosím, aby ste sa dostavili do rokovacej sály, zaujali svoje miesta, sústredili sa na rokovanie, osobitne na hlasovanie, ktoré teraz uskutočníme o všetkých doteraz prerokovaných bodoch programu 26. schôdze. Ako o prvom budeme hlasovať... Páni poslanci, prosím o kľud. Budeme hlasovať o vládnom návrhu zákona o bezpečnosti hračiek a o zmene a doplnení niektorých zákonov , ktorý prerokovávame ako tlač 564. Poprosím teraz, aby z poverenia výboru pre hospodárstvo, výstavbu a dopravu poverený spravodajca pán poslanec Solymos Národnej rade predložil návrhy uznesení k prerokovávanému vládnemu návrhu zákona. Nech sa páči, pán spoločný spravodajca.
Martvoň, Anton, poslanec NR SR (2013-05-21):
Ďakujem pekne. Ja by som sa chcel teda vyjadriť k pozmeňujúcemu návrhu, ktorý bol predložený a uvedený pánom poslancom Petrákom. Samozrejme, s predloženým pozmeňujúcim návrhom sa stotožňujem. Dovolím si poukázať na to, že v podstate inštitút takzvaného, v úvodzovkách, prílepku je zakotvený v rokovacom poriadku teda Národnej rady Slovenskej republiky už dlhé roky. A myslím si, že v určitých prípadoch, ako bol, aký je pri týchto maturitách, myslím si, že sme tu pre ľudí a kvôli ľuďom, je vhodné aj tento inštitút využiť, aby sa pomohlo tisíckam alebo stovkám mladých ľudí, ktorí to teda potrebujú, čo sa týka tých maturít. Ďalej by som chcel uviesť ešte krátko, ďakujem všetkým za vystúpenia, za konštruktívne pripomienky. Dovolím si dať taký odkaz pre mnohých otcov, ktorí boli nahnevaní a proste posielali mi teda zopár výhražných e-mailov a poškriabali mi auto, že výživné sa neplatí preto, aby sa otcovia mohli stretávať s deťmi, samozrejme, je to problém, keď sa nemôžu stretávať s deťmi, ale to treba riešiť iným spôsobom. Výživné sa platí preto, aby boli pokryté základné potreby dieťaťa alebo vyživovanej osoby. Čiže ide o to, aby to dieťa mohlo v kľude žiť a malo aspoň takú životnú úroveň ako ten jeho rodič. Chcel by som týmto takto od tohto pultu ešte poďakovať za odbornú diskusiu všetkým kolegom v ústavnoprávnom výbore, taktiež Róbertovi Madejovi, ktorý viedol s nami predkladateľmi niekoľkohodinovú odbornú debatu a taktiež potom jeho konštruktívne pripomienky sa premietli aj do toho pozmeňujúceho návrhu. Zároveň by som chcel poďakovať aj všetkým v minulosti spomenutým osobám, ktoré bojovali a bojujú za práva vyživovaných detí alebo osôb, taktiež chcem poďakovať tomu chlapcovi, ktorý mal tú odvahu na Detskej univerzite obrátiť sa s touto otázkou na ministra Kaliňáka, a zároveň chcem poďakovať pánovi ministrovi Kaliňákovi, že nás poslancov predkladateľov práve on upozornil na tento problém. Toľko z mojej strany, zároveň chcem dať výzvu, aby všetky ženy a ľudia, ktorí sa starajú o deti a vyživované osoby, aby v tom vytrvali a aby teda sa nedali odradiť problémami, ktoré ako výživné ako inštitút mnohé má. A toto je iba čiastkové riešenie, aby sa týmto ľuďom, ktorí to potrebujú, pomohlo. A strana SMER chce teda aj naďalej pomáhať. Ďakujem.
Jurinová, Erika, podpredsedníčka NR SR (2015-10-06):
Pán poslanec Kadúc.
Tomáš, Erik, poslanec NR SR (2018-09-18):
Vážený pán predsedajúci, kolegovia, kolegyne, v rozprave boli podané dva pozmeňujúce a doplňujúce návrhy. Pán predsedajúci, najskôr dajte, prosím, hlasovať o pozmeňujúcich návrhoch zo spoločnej správy, a to spoločne o bodoch 1 až 9 s odporúčaním gestorského výboru schváliť.
Lipšic, Daniel, poslanec NR SR (2015-12-11):
Ja by som mal... (Prerušenie vystúpenia potleskom z pléna.)
R. Raši, minister zdravotníctva SR: (2008-09-11):
Návrh zákona upravuje postup detekcie alkoholu, omamných látok a psychotropných látok u osoby. V predloženom návrhu sú zadefinované maximálne povolené hodnoty obsahu alkoholu v krvi, resp. miligramu etanolu na liter vydýchnutého vzduchu u osoby pri vyšetrení dychovou skúškou prístrojom a pri lekárskom vyšetrení plynovou chromatografiou. Návrh zákona ďalej definuje postup pri detekcii na prítomnosť omamných látok a psychotropných látok a u osoby príslušníkom policajného orgánu až po potvrdenie požitia omamnej a psychotropnej látky a to laboratórnym vyšetrením realizovaným v toxikologických laboratóriách zo vzorky krvi odobratej v zdravotníckom zariadení. V návrhu zákona sa súčasne upravuje zriaďovanie a prevádzkovanie protialkoholickej záchytnej izby, ktorú bude môcť zriadiť obec všade tam, kde si to bude vyžadovať spoločenská situácia v dôsledku častého rušenia verejného poriadku a násilností pod vplyvom alkoholu. Ďalej návrh zákona vypúšťa povinnosť prevádzkovať protialkoholické záchytné izby pri zdravotníckom zariadení, čím sa rozširuje možnosť obciam zriadiť záchytnú izbu ako zariadenie obce alebo jej prevádzkovanie inou právnickou osobou alebo fyzickou osobou po dohode s príslušnou obcou. Súčasne sa upravuje aj kompetencia obcí pri zriaďovaní protialkoholických záchytných izieb definujúca skutkové podstaty priestupkov a ukladanie pokút. Návrh zákona si nevyžiada zvýšené nároky na štátny rozpočet, rozpočet vyšších územných celkov. Návrh zákona nebude mať priamy dopad na rozpočet obcí. Vážený pán predseda, vážené panie poslankyne, vážení páni poslanci, obraciam sa na vás so žiadosťou o podporu predloženého návrhu zákona. Ďakujem za pozornosť.